UBA จัดสรร “Pre-emptive Right” ให้ NWR-SE รวม 25.20 ล้านหุ้น
UBA จัดสรรหุ้น “Pre-emptive Right” ให้ผู้ถือหุ้นเดิมของ NWR อัตราประมาณ 168.9857 หุ้นสามัญของบริษัทฯ ต่อ 1 หุ้นสามัญของ UBA รวม 15.30 ล้านหุ้น และ SE ในอัตราประมาณ 64.2342 หุ้นสามัญของบริษัทฯ ต่อ 1 หุ้นสามัญของ UBA รวม 10.20 ล้านหุ้น
UBA จัดสรรหุ้น “Pre-emptive Right” ให้ผู้ถือหุ้นเดิมของ NWR รวม 15.30 ล้านหุ้น และ SE จำนวน 10.20 ล้านหุ้น
26 ต.ค. 2565

บริษัท ยูทิลิตี้ บิสิเนส อัลลายแอนซ์ จำกัด (มหาชน) หรือ UBA ผู้ดำเนินธุรกิจในการให้บริการจัดการน้ำ เดินระบบและบำรุงรักษาแบบครบวงจร (Integrated Operation and Maintenance หรือ IOM) พร้อมทั้งการบริการให้คำปรึกษา ออกแบบ ก่อสร้าง และติดตั้งเครื่องจักรอุปกรณ์ต่างๆ ตามความต้องการของลูกค้า เพื่อสนับสนุนธุรกิจบริหารจัดการน้ำแบบครบวงจร ได้ยื่นเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) จำนวน 170,000,000 หุ้น มูลค่าที่ตราไว้ (พาร์) หุ้นละ 0.50 บาท หรือคิดเป็น 28.33% ของจำนวนหุ้นสามัญที่ออกและเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนครั้งนี้ และจะเข้าจดทะเบียนในตลาดหลักทรัพย์เอ็ม เอ ไอ (mai) หมวดธุรกิจกลุ่มบริการ  ทั้งนี้มีผู้ถือหุ้นรายใหญ่ซึ่งเป็นบริษัทจดทะเบียนในตลาดหลักทรัพย์คือ 1.บริษัท เนาวรัตน์พัฒนาการ จำกัด (มหาชน) หรือ NWR และ 2.บริษัท สยามอีสต์ โซลูชั่น จำกัด (มหาชน) หรือ SE
ทั้งนี้ NWR เปิดเผยว่า ตามที่ได้แจ้งความคืบหน้าของการออกและเสนอขายหุ้นสามัญเพิ่มทุนต่อประชาชนเป็นการทั่วไปเป็นครั้งแรก (IPO) ของ UBA ซึ่งเป็นบริษัทย่อยของบริษัทฯ และการนำ UBA เข้าจดทะเบียนในตลาดหลักทรัพย์ เอ็ม เอ ไอ มาเป็นระยะแล้วนั้น ซึ่งภายใต้แผนการ Spin-Off นั้น UBA มีแผนในการจัดสรรหุ้นสามัญเพิ่มทุนเพื่อเสนอขายให้แก่ประชาชนทั่วไป ซึ่งรวมถึงผู้ถือหุ้นสามัญของบริษัทฯ เฉพาะกลุ่มที่มีสิทธิได้รับจัดสรรหุ้น (Pre-emptive Offering)
ในการนี้ UBA จะเสนอขายและจัดสรรหุ้นสามัญเพิ่มทุนของ UBA (Pre-emptive Right) จำนวนรวมทั้งสิ้น 15,300,000 หุ้น ให้แก่ผู้ถือหุ้นของบริษัทฯ โดยมีอัตราการใช้สิทธิของผู้ถือหุ้นของบริษัทฯ มีสิทธิได้รับการจัดสรรหุ้นของ UBA (Pre-emptive Ratio) ประมาณการเบื้องต้นจะอยู่ที่ประมาณ  168.9857 หุ้นสามัญของบริษัทฯ ต่อ 1 หุ้นสามัญของ UBA
ส่วน SE แจ้งว่า UBA ซึ่งเป็นบริษัทร่วมของบริษัทฯ ระบุว่าภายใต้แผนการ Spin-Off นั้น UBA จะเสนอขายและจัดสรรหุ้นสามัญเพิ่มทุนของ UBA (Pre-emptive Right) จำนวนรวมทั้งสิ้น 10,200,000 หุ้นให้แก่ผู้ถือหุ้นของบริษัทฯ โดยมีอัตราการใช้สิทธิของผู้ถือหุ้นของบริษัทฯ มีสิทธิได้รับการจัดสรรหุ้นของ UBA (Pre-emptive Ratio)  ประมาณการเบื้องต้นจะอยู่ที่ประมาณ 64.2342 หุ้นสามัญของบริษัทฯ ต่อ 1 หุ้นสามัญของ UBA
พร้อมกันนี้ได้อนุมัติให้วันที่ 3 พฤศจิกายน 2565 เป็นวันกำหนดรายชื่อผู้ถือหุ้นสามัญของบริษัทฯ (Record Date) ที่มีสิทธิได้รับจัดสรรหุ้นสามัญเพิ่มทุนของ UBA (Preemptive Right)